A BIZOTTSÁG 2171/2004/EK RENDELETE
(2004. december 17.)
az 517/94/EK tanácsi rendelet értelmében a 2005. évre meghatározott textilkvóták kezelésére és elosztására vonatkozó szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes harmadik országokból származó textiltermékek kétoldalú megállapodások, jegyzőkönyvek, egyéb megállapodások, vagy egyéb különleges közösségi importszabályozás hatálya alá nem tartozó behozatalának közös szabályairól szóló, 1994. március 7-i 517/94/EK tanácsi rendeletre (1) és különösen annak 17. cikke (3) és (6) bekezdésére, valamint 21. cikke (2) bekezdésére,
mivel:
(1)
Az 517/94/EK rendelet egyes, harmadik országokból származó textiltermékek behozatalára mennyiségi korlátozásokat állapított meg, amelyek „előbb érkezett, előbb kerül sorra” alapon kerülnek felosztásra.
(2)
A rendelet értelmében bizonyos körülmények között lehetséges más felosztási módszereket is alkalmazni, a kontingenseket részletekre bontani vagy fenntartani a különleges mennyiségi korlátozások egy részét kizárólag azokra az igénylésekre, melyekhez csatolták a korábbi behozatal eredményeinek igazolását.
(3)
A 2005. évre megállapított kontingensek kezelésére vonatkozó szabályokat a kontingensév kezdete előtt el kell fogadni ahhoz, hogy a kereskedelem folyamatossága indokolatlanul ne legyen megzavarva.
(4)
A korábbi években elfogadott intézkedések, mint az 517/94/EK tanácsi rendelet (2) értelmében a 2004. évre megállapított textilkvóták kezelésére és elosztására vonatkozó szabályok megállapításáról szóló 2308/2003/EK bizottsági rendeletben foglalt intézkedések megfelelőnek bizonyultak, és ezért helyénvaló 2005-re hasonló szabályokat elfogadni, eközben azonban ki kell zárni a 2308/2003/EK rendelet kiigazításait, az Európai Unió 2004. május 1-jei bővítésének figyelembevétele céljából.
(5)
A lehető legtöbb gazdasági szereplő igényeinek kielégítéséhez célszerű az „előbb érkezett, előbb kerül sorra” felosztási módszert rugalmasabbá tenni azáltal, hogy az egyes gazdasági szereplők számára felosztott mennyiségekre felső határ kerül megállapításra e módszer alapján.
(6)
A kereskedelem bizonyos fokú folyamatosságának és a kontingensek hatékony kezelésének biztosításához engedélyezni kell a gazdasági szereplők számára, hogy 2005-re az első behozatali engedélyt ugyanolyan mennyiségre kérjék, mint amennyi a 2004. évi behozataluk volt.
(7)
A kontingensek optimális kihasználásához az a gazdasági szereplő, aki az engedélyezett mennyiség legalább felét már felhasználta, újabb mennyiséget igényelhet, amennyiben rendelkezésre állnak még mennyiségek a kontingensben.
(8)
A megfelelő igazgatás érdekében a behozatali engedélyek a kiállítás napjától számított kilenc hónapig, de legkésőbb az év végéig érvényesek. A tagállamok csak azután adják ki az engedélyeket, miután a Bizottság értesítette őket, hogy a mennyiségek rendelkezésre állnak, és csak akkor, ha a gazdasági szereplő bizonyítani tudja a szerződés meglétét, és ellentétes különleges rendelkezés hiányában igazolni tudja, hogy az érintett kategóriákra és országokra e rendelet értelmében még nem kapott közösségi behozatali engedélyt. Az illetékes nemzeti hatóságok számára engedélyezni kell, hogy az importőr kérelmére meghosszabbítsák három hónappal, de legkésőbb 2006. március 31-ig azokat az engedélyeket, amelyek legalább felét már felhasználták a hosszabbítás iránti kérelem benyújtásának időpontjában.
(9)
Az e rendeletben előírt intézkedések összhangban vannak az 517/94/EK rendelet 25. cikkével létrehozott, textiltermékekkel foglalkozó bizottság véleményével,
ELFOGADTA EZT A RENDELETET:
1. cikk
E rendelet célja szabályok megállapítása a 2005. évre az 517/94/EK rendelet III.B és IV. mellékletében meghatározott, egyes textiltermékek behozatalára vonatkozó mennyiségi kontingensek kezelésére.
2. cikk
Az 1. cikkben hivatkozott kontingensek felosztása a tagállamok által a Bizottsághoz továbbított, azon egyéni gazdasági szereplők igényléseit tartalmazó bejelentések érkezési sorrendjében történik, akik az I. mellékletben meghatározott, az egyes gazdasági szereplőkre megállapított maximális mennyiségeket nem lépik túl.
A maximális mennyiségeket nem kell azonban alkalmazni azokra a gazdasági szereplőkre, akik a 2005. évre vonatkozó első igényléskor bizonyítani tudják az illetékes nemzeti hatóságok felé a 2004-re szóló behozatali engedélyek alapján, hogy adott kategóriák és adott harmadik országok tekintetében több volt a behozataluk, mint a kategóriánként megállapított maximális mennyiség.
E gazdasági szereplők esetében az illetékes hatóságok engedélyezhetik a behozatalt, amennyiben az nem haladja meg a 2004-ben az adott harmadik országok és adott kategóriák vonatkozásában történt behozatalt, feltéve hogy elegendő kontingens áll rendelkezésre.
3. cikk
Az az importőr, aki e rendelet értelmében a számára felosztott mennyiség legalább 50 %-át felhasználta, újabb igénylést nyújthat be ugyanarra a kategóriára és származási országra, amennyiben a mennyiségek nem haladják meg az I. mellékletben meghatározott maximális mennyiséget.
4. cikk
(1) A II. mellékletben felsorolt illetékes nemzeti hatóságok 2005. január 4-én 10 órától kezdődően értesítik a Bizottságot a behozatali engedély iránti kérelmekben szereplő mennyiségekről.
Az első albekezdésben megállapított idő brüsszeli időt jelent.
(2) Az illetékes nemzeti hatóságok csak azt követően adják ki az engedélyeket, miután a Bizottság értesítette őket az 517/94/EK rendelet 17. cikk (2) bekezdése értelmében, hogy a behozatali mennyiségek rendelkezésre állnak.
Csak akkor adják ki az engedélyeket, ha a gazdasági szereplő:
a)
bizonyítja az áruszállításra vonatkozó szerződés meglétét, és
b)
írásban igazolja, hogy az érintett kategóriák és országok tekintetében:
i.
még nem kapott engedélyt e rendelet értelmében, vagy
ii.
kapott engedélyt e rendelet értelmében, de annak legalább 50 %-át már felhasználta.
(3) A behozatali engedélyek a kiállítás napjától számított kilenc hónapig, de legkésőbb 2005. december 31-ig érvényesek.
Az illetékes nemzeti hatóságok azonban az importőr kérésére három hónappal meghosszabbíthatják azokat az engedélyeket, amelyeknek legalább 50 %-a már felhasználásra került a kérelem benyújtásának időpontjában. A hosszabbítás semmilyen körülmények között nem nyúlhat túl 2006. március 31-én.
5. cikk
Ez a rendelet 2005. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 17-én.